‘ฮอทพอท’ขายหุ้นเข้าเอ็มเอไอปลายปี
&#8220;ฮอท พอท&#8221; เดินหน้าขายหุ้นไอพีโอปลายปีนี้ ไม่หวั่น ก.ล.ต.วางกฎเข้ม คาดระดมทุน 130 ล้านบาท ขยายสาขาใหม่
7 ก.ย. 2554

“ฮอท พอท” เดินหน้าขายหุ้นไอพีโอปลายปีนี้ ไม่หวั่น ก.ล.ต.วางกฎเข้ม คาดระดมทุน 130 ล้านบาท ขยายสาขาใหม่
น.ส.สกุณา บ่ายเจริญ รองประธานเจ้าหน้าที่ฝ่ายบริหาร บริษัท ฮอท พอท ผู้บริหารร้านอาหารสไตล์บุฟเฟต์ เปิดเผยว่า บริษัทเดินหน้าเสนอขายหุ้นเพิ่มทุนให้ประชาชนครั้งแรก (IPO) คาดว่าจะเสนอขายประมาณปลายปี 2554 นี้ 
ผู้บริหาร กล่าวว่า ได้ยื่นแบบแสดงรายการเสนอขายหุ้น (ไฟลิง) ไปยังสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ตั้งแต่วันที่ 20 ก.ค.ที่ผ่านมา มีบริษัท แอดไวเซอรี่ พลัส เป็นที่ปรึกษาการเงิน ซึ่งวันที่ 7 ก.ย. สำนักงาน ก.ล.ต. จะเข้าเยี่ยมชมกิจการบริษัท
“ดิฉันเป็นเจ้าของบริษัท ขอยืนยันว่าไม่มีการถอนไฟลิงระงับการขายหุ้น ซึ่งเราไม่หนักใจกับระเบียบและกฎเกณฑ์ของ ก.ล.ต. เพราะทำตามกฎระเบียบ” น.ส.สกุณา กล่าว
ทั้งนี้ ตามแผนเดิม ฮอท พอท จะนำหุ้นเข้าซื้อขายในตลาดหลักทรัพย์ เอ็ม เอ ไอ (mai) คาดว่าจะระดมทุนประมาณ 130 ล้านบาท เพื่อใช้ขยายสาขาใหม่ และเพิ่มคลังอาหารแห่งใหม่ที่ลำลูกกา 
ทั้งนี้ หลังเข้าตลาดเอ็ม เอ ไอแล้ว วางแผนขยายสาขาต่อเนื่องทั้งในประเทศและต่างประเทศ ตั้งเป้าขยายสาขาปีละ 30 สาขาในประเทศ
สำหรับสาขาต่างประเทศอยู่ระหว่างศึกษาตลาดที่น่าสนใจอย่างอินโดนีเซียและเวียดนาม
ผู้บริหารยังตั้งเป้ารายได้ปีนี้ 1,500 ล้านบาท เติบโต 30% จากปีก่อน กำไรสุทธิทั้งปีคาดว่าดีกว่าปีก่อนที่ทำได้ 30 ล้านบาท ซึ่งไตรมาส 2 เพียงไตรมาสเดียวมีกำไรถึง 20 ล้านบาท